遊風穴
作者：劉才邵
朝代：宋

paragraphs: 清曉意不愜，驅車向城東。
行行歷谿谷，遂到青蓮宫。
古塔跨虛碧，長橋卧晴虹。
水落見谿骨，雲開露秋容。
疏竹搖晚翠，寒花綴幽叢。
訪古但丘壑，令人氣填胸。
登覽未覺久，山遮半輪紅。
白煙生汝水，横空正濛濛。
緬懷道化盛，山高水無窮。
坐令千萬世，矯首希高蹤。
浙江黄面子，應纖開禪宗。
妙哉鐵牛機，誰敢當其鋒。
杖林山下竹依舊，金沙灘頭人已空。
可憐高坐寂寥久，蕭蕭古木號悲風。